Diari Oficial de la Generalitat Valenciana


Sumari del DOGV 2223, del 09-03-1994 (1994/830812)

ORDRE de 2 de març de 1994, de la Conselleria de Medi Ambient, per la qual es regula la concessió d'ajudes a la gestió de residus.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/02/(3)/dof/vci/html**

### Dades del document

Número de DOGV
:   2223

Data del DOGV
:   09-03-1994

Secció del DOGV
:   DISPOSICIONS GENERALS

Número del document
:   1994/830812


Data del document
:   02-03-1994

Organisme emissor
:   Conselleria de Medi Ambient

Tipus de document
:   Ordre

Correcció d'errades

Anàlisi jurídica

ORDRE de 2 de març de 1994, de la Conselleria de Medi Ambient, per la qual es regula la concessió d'ajudes a la gestió de residus. [94/1567]  
Els nous criteris emanats de la Unió Europea i les propostes de directrius publicades en els darrers anys, denoten l'interès dels països membres de defendre criteris relatius a l'optimització de sistemes i tècniques de recuperació, reutilització i reciclatge de residus.  
Efectivament, la solució del reciclatge s'ha començat a plantejar com una alternativa al problema de producció i eliminació de residus sòlids urbans. D'aquesta forma cal pretendre que la destinació dels productes que consumim no siga el tractament tradicional (abocadors, plantes...), sinó que es tornen a incorporar d'una manera o una altra a aquest circuit de producció i ús. És a dir, la nostra societat ha d'emprar tots els mitjans de què disposa per passar d'una economia fins ara lineal a una altra de circular.  
En aquest sentit, la Conselleria de Medi Ambient, en els distints plans de gestió de residus, ha mostrat la necessitat de potenciar aquests sistemes de valoració, i en els casos en què era competència seua, així ho ha planificat.  
Tanmateix, la Conselleria de Medi Ambient és conscient que l'aplicació de sistemes de recuperació, reutilització i reciclatge de residus requereixen un impuls econòmic que permeta l'inici de creació d'una xarxa d'infraestructures per així executar la planificació proposada. És per això que  
ORDENE  
Primer  
Aquesta ordre té per objecte la concessió d'ajudes a la gestió de residus, a càrrec de la línia 275/000/94, del programa pressupostari 442.50, per un import màxim de trenta milions de pessetes (65.331.799 PTA).  
Segon  
1. Podran sol·licitar les ajudes objecte d'aquesta convocatòria les persones físiques i jurídiques, empreses, associacions i organitzacions sindicals per tal de realitzar inversions en projectes d'infrastructures destinades al tractament del residu per a la transformació d'aquest en un producte reutilitzable o qualsevol altre procés de recuperació, reutilització o reciclatge dels elements continguts o susceptibles de ser continguts en el residu sòlid urbà següents: paper-cartó, metalls ferrosos i aluminosos, medicaments caducats, plàstics i pneumàtics usats.  
2. Les subvencions s'atorgaran a projectes les inversions o l'execució dels quals s'inicien l'any 1994.  
Tercer  
Les sol·licituds hauran d'adreçar-se a la Conselleria de Medi Ambient, indicant-hi expressament la quantia de la subvenció que se sol·licita, i es podran presentar al Registre General, carrer de l'Arquitecte Alfaro, 39, als serveis territorials, o per qualsevol dels mitjans assenyalats a l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quart  
1. La sol·licitud haurà de presentar-se en el termini de 20 dies naturals a partir de l'entrada en vigor d'aquesta ordre, i s'hi hauran d'adjuntar els documents següents:  
a) Els que acrediten la personalitat del sol·licitant. Les persones físiques ho faran mitjançant el document nacional d'identitat en vigor, el document d'identificació que siga equivalent en el país d'origen o el passaport, segons que la nacionalitat siga, o no, espanyola; en tot cas, hauran d'acreditar que posseeixen el número d'identificació fiscal. Les persones jurídiques ho faran mitjançant la presentació de l'escriptura de constitució o modificació, si escau, de l'entitat, inscrita en el registre mercantil, i de la corresponent targeta d'identificació fiscal o qualsevol altre registre que en done fe de la vàlida constitució en la resta de casos.  
b) Poder notarial suficient, inscrit en el registre mercantil, quan es comparega o firme la sol·licitud com a representat o apoderat. La personalitat d'aquest últim s'haurà d'acreditar amb el document nacional d'identitat.  
c) En el cas que la subvenció sol·licitada siga per a la gestió de medicaments caducats, s'haurà de presentar el títol de gestor autoritzat regulat en la Llei 20/1986 i en el Reial Decret 833/86.  
d) A la sol·licitud, caldrà adjuntar-hi la documentació següent:  
- Un projecte tècnic el contingut del qual s'haurà d'adaptar en tot moment a les normes i les instruccions tècniques vigents per a aquest tipus d'activitat, el qual haurà de ser visat abans per l'Oficina de Supervisió de Projectes de la Conselleria de Medi Ambient o per tècnics competents. Aquest projecte haurà de constar de:  
- Una memòria que haurà d'incloure un estudi descriptiu amb justificacions tècniques i econòmiques relatives a la tecnologia adoptada, les solucions previstes en les diferents instal·lacions i els diferents processos, de l'obra civil, dels equips i de tots els altres aspectes que es consideren d'interès. Com a annexos a la memòria, s'hauran d'aportar: la justificació del conjunt de les dimensions de la instal·lació, el procés i d'altres elements; l'esquema funcional de la instal·lació, els balanços de matèria; la descripció i els diagrames de principi de les instal·lacions generals com ara proveïment i evacuació de l'aigua, el proveïment d'energia, etc; la seguretat i la higiene de les instal·lacions, el pla de les obres, i tots els documents que es consideren d'interès, sempre que siguen necessaris per a l'execució posterior del projecte.  
- Plans de situació, de conjunt. Plantes, aixecaments i seccions, com també qualsevol referència necessària per a la completa definició i el coneixement de les estructures i les instal·lacions.  
- Pressupost: pressupost de les obres i les instal·lacions i de tots els elements il·lustratius que consideren oportuns per a la millor comprensió del projecte.  
- Projecte d'explotació al màxim nivell de definició pel que fa a l'esquema de processos, la relació d'equips, etc.  
- En cas que el projecte preveja la investigació, aquest haurà de definir-ne la metodologia, la finalitat i les aplicacions.  
- L'estudi d'impacte ambiental, quan escaiga.  
En cas que es tracte d'un proveïment, s'hauran d'indicar les característiques, les raons per les quals el proveïment és necessari, l'emplaçament dins de la instal·lació i el sistema de forma de funcionament, fent expressa referència a la integració d'aquest en tot el procés.  
e) Declaració d'altres ajudes i subvencions que hagen estat sol·licitades per a la mateixa actuació a altres administracions o ens públics o privats, nacionals o internacionals, o que els hagen estat concedides.  
f) Còpia de les declaracions o de les memòries anuals regulades en els articles 18 i 38 del Reial Decret 833/1988, de 20 de juliol, que siguen exigibles per a les instal·lacions de gestió ja en funcionament, en cas que es tracte de medicaments caducats.  
g) Certificats acreditatius d'estar al corrent en les obligacions tributàries i de la Seguretat Social, quan escaiga.  
i) Imprès d'alta de tercers de pagaments de la Generalitat Valenciana, segellat per entitat bancària, en cas de no figurar al Registre de Tercers de la Conselleria d'Economia i Hisenda.  
Cinquè  
Les sol·licituds i la documentació seran avaluades per una comissió presidida pel director general de Qualitat Ambiental, i integrada pel cap del Servei de Residus i Contaminació, el cap del Servei de Programació i Avaluació de l'Impacte Ambiental, un director territorial de la Conselleria de Medi Ambient designat pel conseller i la secretària general administrativa o la persona que delegue per a aquest fi.  
Sisè  
La comissió valorarà els projectes atenent, amb caràcter preferent, els criteris següents:  
- Menor impacte ambiental a l'entorn.  
- Millor integració en l'entorn físic.  
- Major cobertura geogràfica i de població.  
- Major amplitud de gestió dels productes continguts en el residu.  
- Major garantia de valoració dels projectes reciclables continguts en el residu sòlid urbà.  
Setè  
1. Una vegada la comissió haja avaluat els distints projectes, elevarà la proposta al conseller, el qual dictarà resolució per a la concessió de les ajudes; l'esmentada resolució es publicarà en el Diari Oficial de la Generalitat Valenciana i es notificarà a les persones interessades.  
2. Transcorreguts tres mesos des del dia en què finalitze el termini de presentació de sol·licituds sense haver recaigut resolució expressa, s'entendran desestimades totes les peticions.  
3. Contra la resolució de concessió o denegació d'ajudes, les persones interessades podran interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de la publicació en el Diari Oficial de la Generalitat Valenciana, de conformitat amb el que disposen els articles 58 i següents de la Llei de la Jurisdicció Contenciosa Administrativa, de 26 de desembre de 1956 (BOE número 363, de 27 de desembre de 1956), després de la comunicació previa a la Conselleria de Medi Ambient, segons disposa l'article 110.3 de la Llei 30/1992, de 26 de novembre.  
Vuitè  
L'import d'aquestes subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'activitat que haja de fer el beneficiari.  
Novè  
Per al cobrament de la subvenció reconeguda, el beneficiari haurà de presentar, en la forma i terminis indicats en la resolució de concessió, la documentació següent:  
a) Certificació d'obra expedida per tècnic competent i la resta de documents justificatius del cost de l'activitat subvencionada.  
b) Acreditació del compliment de les condicions establertes en la resolució que hagen de justificar-se en aquest moment.  
Deu  
La Conselleria de Medi Ambient efectuarà les inspeccions i les comprovacions que considere necessaris per a la verificació del compliment dels fins que van motivar l'atorgament de la subvenció, i emetrà un certificat que acredite que les inversions s'han fet d'acord amb els objectius del projecte aprovat.  
Onze  
En tot allò no regulat en aquesta Ordre regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei de la Hisenda Pública de la Generalitat Valenciana.  
Dotze  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 2 de març de 1994  
El conseller de Medi Ambient,  
EMÈRIT BONO I MARTÍNEZ


Còpia Permalink ELI